SL Uradni list Evropske unije C 191/2

SMERNICE ZA OBDOBJE ZA PREDSTAVITVENE OKOLJSKE PROJEKTE LIFE

(2004/C 191/02)

Poglavitni cilj LIFE, edinega posebnega finančnega instrumenta za okolje, je zagotoviti podporo 6. okoljskemu akcijskemu programu ter njegovim štirim prednostnim nalogam in sedmim tematskim strategijam.

Čeprav pričujoče smernice niso zakonsko obvezujoče, jih bo Evropska komisija uporabila, da ovrednoti pomen oddanih predlogov predstavitvenih okoljskih projektov v luči interesa Skupnosti. V ta namen prosilce opozarjamo, da je zelo malo možnosti, da bodo predlogi, ki se ukvarjajo s področji izven okvira spodaj navedenih prednostnih nalog, dobili sofinanciranje. Pričujoče smernice so na voljo tudi na spletnih straneh LIFE na naslednjem naslovu: http://europa.eu.int/comm/environment/life/home.htm

I. SPLOŠNA NAČELA

Okoljski projekti LIFE naj v čim večji meri temeljijo na rezultatih raziskovalnih programov v Skupnosti in na obetavnih tehnologijah, ki jih razvija industrijski sektor. Ti projekti bi morali biti usmerjeni v doseganje rezultatov, ki bi lahko bili podlaga za intenzivnejše dejavnosti razširjanja projektnih dosežkov, na primer s pomočjo strukturnih sredstev.

LIFE - Okolje podpira inovativne predstavitvene projekte (1) v duhu Göteborške strategije, zlasti tiste, ki prispevajo k lizbonskemu procesu z dodajanjem merljivih socialnih in gospodarskih koristi k okoljskim koristim, in ki so zasnovani na pristopu, temelječem na znanju.

V skladu z akcijskim načrtom za okoljske tehnologije (2) LIFE - Okolje spodbuja projekte, katerih končni rezultat je:

— določitev obetavnih okoljskih tehnologij/pristopov (ali metod in procesov) in ovir, ki zavirajo njihov razvoj, vključno z oblikovanjem rešitev za premagovanje teh ovir.

Za doseganje najboljših možnih rezultatov naj projekti v največji možni meri:

— spodbujajo najširšo možno uporabo znanstveno preverjenih tehnologij/pristopov (npr. mrežni projekti, razširjanje rezultatov s strani zadevnih organov, ipd.),

— povezujejo ukrepe za povečevanje zmogljivosti,

— vključujejo finančne ustanove v razširjanje tehnologij/pristopov, razvitih v okviru projektov.

Projekti naj obravnavajo najpomembnejša okoljska vprašanja skozi celoten življenjski cikel procesa ali proizvoda. LIFE - Okoljska podpora bo dodeljena najboljšim predlogom z najbolj inovativnimi rešitvami pomembnih okoljskih nalog, ki bodo pripeljale do trajnih ter kakovostno in količinsko merljivih konkretnih rezultatov. Predlogi morajo biti zelo prepoznavni in na trdnih tehničnih in finančnih temeljih. Morajo tudi vključevati razširjanje znanja. Zlasti pomemben je njihov predstavitveni značaj; projekti morajo biti izvedeni na tehničnem vzorcu, ki omogoča oceno tehnične in gospodarske upravičenosti množičnega uvajanja. LIFE - Okolje se ne ukvarja z raziskovanjem ali financiranjem obstoječih tehnologij. Njegov cilj je premostiti vrzel med rezultati raziskav in razvoja ter široko uporabo/množičnim uvajanjem na trg. LIFE po potrebi dopolnjuje raziskovalne programe Skupnosti in programe strukturnih skladov in razvoja podeželja in je spričo tega usmerjen v izboljšanje sinergije med preteklim in sedanjim delom, kakor tudi v povečevanje dodane vrednosti.

II. SPECIFIČNI CILJI

Smernice opredeljujejo tudi prednostne naloge v okviru petih ciljev, določenih v členu 4 Uredbe LIFE (3) v skladu z usmeritvami in pristopi, opredeljenimi v 6. okoljskem akcijskem programu.

1. Trajnostni razvoj in načrtovanje rabe zemljišč, vključno z zemljišči v naseljih in priobalnih območjih.

1.1 Trajnostni razvoj naselij (4)

1.1.1 Razvoj in spodbujanje načrtov trajnostnega urbanega prometa v naseljih in mestih (z namenom zmanjšati povpraševanje po urbanem prometu, povečati delež javnega prevoza, spodbujati uporabo prevoznih sredstev z manjšo stopnjo onesnaževanja in izboljšati okoljsko učinkovitost celotnega prometnega sistema);

1.1.2 Uvajanje integriranega urbanega okoljskega upravljanja v naseljih in mestih, vključno z učinkovitim zmanjševanjem stopnje hrupa, zlasti hrupa, ki ga ustvarjajo prometne in gradbene dejavnosti, ter uresničevanje specifičnih okoljskih ciljev.

1.2 Upravljanje kakovosti zraka

1.2.1 Podpora načrtom in programom v skladu z Okvirno direktivo 96/62/ES o kakovosti zunanjega zraka in hčerinskimi direktivami z zagotavljanjem inovativnih rešitev za zmanjševanje onesnaževanja zraka ali za uvajanje, spremljanje in vrednotenje načrtov in programov z uporabo kazalnikov vplivov na zdravje in okolje, vključno z bio-kazalniki (5).

2. Trajnostno upravljanje podzemne vode in površinske vode (6).

2.1 Vpliv kmetijskih in gozdarskih praks na kakovost vode v smislu posledic na upravljanje povodij (podzemnih in površinskih) in morsko okolje (evtrofikacija). To vključuje pesticide, onesnaževanje hranil in evtrofikacijo, dušikovo ravnovesje na traviščih in obdelovalnih zemljiščih z upoštevanjem količinskih vidikov, pomembnih za celovito upravljanje voda;

2.2 Izboljšave ravnanja z odpadno vodo in čistilnih tehnologij s ciljem povečati kakovost odpadnih voda in potrebe po ponovni uporabi. Ponovna uporaba odpadne vode, vključno z meteorno vodo, in ponovna uporaba kmetijske odtočne vode;

2.3 Postopno ukinjanje, ustavitev izpustov in emisij ter izgube nevarnih snovi;

2.4 Preprečevanje in nadzor poplav v okviru upravljanja povodij.

3. Čim večje zmanjšanje okoljskih vplivov na gospodarske dejavnosti.

3.1 Čiste tehnologije

3.1.1 Dejavnosti, zajete v Direktivi IPPC, ki natančneje vključujejo naslednje: (a) Uvajanje naprednejših tehnologij (v povezavi z varstvom okolja) od najboljših razpoložljivihtehnologij, opisanih v referenčnih dokumentih BAT. V primerjavi s tehnologijami, opisanimi v referenčnih dokumentih BAT (7) je treba stopnjo inovativnosti natančno opisati; (b) Sektorji, ki še niso razvili referenčnih dokumentov, z namenom lotiti se zadev na področju BAT, naštetih v Prilogi IV k Direktivi.

3.1.2 Podpora dejavnosti, usmerjenih v odstranjevanje ovir v razvoju čistih tehnologij, ki niso zajete v IPPC, zlasti dejavnosti, ki jih izvajajo srednje velika in majhna podjetja.

3.2 Zmanjševanje emisij plinov s toplogrednim učinkom

3.2.1 Razvoj inovativnih tehnologij ali metod, ki znatno in merljivo zmanjšujejo emisije toplogrednih plinov (v vseh sekorjih, zlasti pa v industriji, energetiki, prometu, kmetijstvu, gozdarstvu in ravnanju z odpadki);

3.2.2 Inovativne aplikacije z uporabo obnovljivih virov energije za lokalno ali majhno (< 10 MW) distribucijsko proizvodnjo toplote in energije, ki dopolnjujejo druge programe Skupnosti energetskega financiranja.

4. Preprečevanje, ponovna uporaba, predelava in recikliranje vseh vrst odpadkov

Prednostne naloge v vrstnem redu glede na pomen:

4.1 Preprečevanje odpadkov iz večjih tokov odpadkov v smislu kakovosti in okoljskih vplivov, in sicer z uporabo inovativnih sredstev za: 4.1.1 Zmanjševanje količin odpadkov z vplivanjem na proizvodnjo in/ali potrošnjo s hkratnim preprečevanjem prenosa okoljskih pritiskov na druge faze življenjskega cikla vira ali na druge sektorje okolja; 4.1.2 Zmanjševanje tveganj, ki izhajajo iz nevarnih snovi.

4.2 Ponovna uporaba proizvodov, dela proizvodov ali podaljšanje življenjskega cikla proizvodov tako, da se njihovi vplivi zmanjšajo skozi celoten življenjski cikel s: 4.2.1 Predstavitvijo sprejemljivosti sistemov za ponovno uporabo na trgu; 4.2.2 Z oblikovanjem inovativnih sistemov za ponovno uporabo, ki se odzivajo na obstoječe tržno povpraševanje.

4.3 Spodbujanje recikliranja z: 4.3.1 Razvojem inovativnih sistemov za učinkovitejše razvrščanje odpadkov za pospeševanje recikliranja baterij, embalaže, izrabljenih vozil ter odpadne električne in elektronske opreme; 4.3.2 Odstranjevanjem tehničnih ovir in/ali predstavitvijo novih uporab recikliranih materialov s potencialnim povečanjem okoljskih koristi recikliranja zlasti plastike, gume in baterij ali drugih materialov, ki se v praksi običajno ne reciklirajo.

5. Zmanjševanje okoljskih vplivov proizvodov in storitev

5.1 Okoljsko načrtovanje proizvodov in storitev

5.1.1 Zmanjševanje okoljskih vplivov skozi celotni življenjski cikel proizvodov ali skupin proizvodov z inovativnim oblikovanjem (npr. s sistemi označevanja vrste I ISO) in izboljšanjem pretoka informacij znotraj dobavne verige (npr. s sistemi označevanja vrste ISO III).

5.2 Zmanjševanje okoljskih vplivov med fazo uporabe proizvodov in storitev

5.2.1 Spodbujanje okolju prijaznejših navad in potrošniških vzorcev v zvezi s proizvodi in storitvami, ki imajo znatne skupne okoljske vplive zaradi razširjene rabe ali svojih specifičnih lastnosti.

(1) V tem smislu so lahko resnično inovativni samo projekti, ki jih odlikuje „visoka stopnja“ inovativnosti (npr. nova tehnologija ali metoda, ki izhaja iz študije ali raziskave in ima vpliv na proizvodni proces v celoti ali v večjem delu).

(2) Glej KOM(2004) 38 končno, Bruselj, 28.01.2004 „Spodbujanje tehnologij za trajnostni razvoj: akcijski načrt okoljskih tehnologij za Evropsko unijo“.

(3) Uredba (ES) št. 1655/2000 v finančnem instrumentu za okolje (LIFE)

(4) Posebna pozornost bo namenjena projektom, ki jih bo možno uporabiti v podporo Tematski strategiji za urbano okolje, ki jo je pripravila Komisija - http://www.europa.eu.int/comm/environment/urban/thematic_strategy.htm

(5) Bio-kazalniki = organizmi ali skupnosti organizmov, ki se na okoljske vplive odzivajo s spremembami v njihovih življenjskih funkcijah in/ali njihovi kemični strukturi, zaradi česar je mogoče sklepati o stanju okolja.

(6) Posebna pozornost bo namenjena projektom, ki spodbujajo usklajen trajnosten in integriran pristop k upravljanju voda v skladu z usmeritvami in priporočili okvirne direktive o vodah (Direktiva 2000/60/ES o določitvi okvira za ukrepe Skupnosti na področju vodne politike).

(7) Glej seznam industrijskih sektorjev, ki razvijajo referenčne dokumente o najboljših razpoložljivih tehnologijah (BREF) na: http://eippcb.jrc.es/pages/FActivities.htm